**11. A feladat Magyarország második világháború utáni történelméhez kapcsolódik.**

**Oldja meg a feladatokat a források és ismeretei segítségével!**

**A)** „A fegyverszünet egész időtartamára …**X)**…-t létesítenek Magyarországon, amely

szabályozza és ellenőrizni fogja a fegyverszüneti feltételek végrehajtását a Szövetséges

(szovjet) főparancsnokság elnöksége alatt Nagy-Britannia és az Egyesült Államok

képviselőinek részvételével.” *(Fegyverszüneti egyezmény, 1945)*

**a) Mely szervezetet jelöli a forrásban szereplő X) jel?** (1 pont) ……………………............

**B)** „Amikor az utcán voltam, egy orosz [katona] kezembe nyomott egy demizsont

[borosüveget] és el akart vinni. Jött a szomszéd házmester, annak a kezébe nyomtam,

így az orosz őt vitte el. Kíváncsi vagyok hova vitte.” *(Naplórészlet, 1945)*

**b) Milyen céllal történt a forrásban leírt esemény? Idegen szakkifejezéssel válaszoljon!**

(0,5 pont)

...........……………………………..

**c) Mivel magyarázható az elhurcolás forrásban leírt módja? Karikázza be a helyes válaszsorszámát!** (0,5 pont)

1. A szovjet katonáknak csak az elhurcoltak számát írták elő.

2. A szovjet katonáknak a nyilasokkal együttműködőket kellett összegyűjteniük.

3. A szovjet katonáknak a vagyonosokat kellett elhurcolniuk.

**C)** „Ennek a felelősségre vonásnak kérlelhetetlennek kell lennie, annak ellenére, hogy

érezzük: ezeknek a bűnöknek elkövetői nem várhatnak igazságot, csak megtorlást.

Ezeknek az ügyeknek az elbírálása azonban nem jogi, hanem elsősorban politikai

kérdés… Ez az új bíróság nem forradalmi törvényszék, mert hiszen szigorúan

megállapított eljárási és anyagi jogi szabályok alapján ítélkezik, de nem is

esküdtbíráság, mert határozottan politikai jellegű és csak a demokratikus

Magyarországot képviseli.” (*Ries István igazságügyi miniszter beszédéből, 1945)*

**d) Mely intézmény felállítására vonatkozik a forrás?** (1 pont) …………........……………..

**e) Mely felvilágosult (demokratikus) elvet sért a forrásban aláhúzott két részlet?** (1 pont)

……………………………..……………………………..……………………………..………

**f) Nevezzen meg két pártot, amelyekre a miniszter a C) betűjelű forrásban a következő**

**szavakkal célzott: „a demokratikus Magyarországot képviseli”!** *Ne rövidítést írjon!*

(Elemenként 0,5 pont.)

..............…………………………….. ..............……………………………..

**Megoldás**

**11. Magyarország szovjetizálása (Összesen 5 pont.)**

**a)** Szövetséges Ellenőrző Bizottság / SZEB (1 pont)

**b)** malenkij robot *(Elfogadható még: málenkij / málenykij robot.)* (0,5 pont)

**c)** 1. (0,5 pont)

**d)** népbíróság(ok) (1 pont)

**e)** Független bíráskodás / a hatalmi ágak szétválasztása / a tisztességes eljáráshoz való jog. *(A*

*helyes válasz más megfogalmazásban is elfogadható.)* (1 pont)

**f)** Magyar Kommunista Párt, Szociáldemokrata Párt, Független Kisgazdapárt, Nemzeti

Parasztpárt, Polgári Demokrata Párt. *(A felsoroltak közül bármelyik két párt elfogadható,*

*bármely sorrendben. Elfogadható még bármely, az 1945-ös választásokon indult párt*

*megnevezése.) (A pártok nem hivatalos, de szakszerű, egyértelműen azonosítható, nem*

*mozaikszóval jelölt megnevezése is elfogadható. Pl. Kommunista Párt / kommunista párt.)*

(Elemenként 0,5 pont.)